ΓΡΑΠΤΗ ΕΡΩΤΗΣΗ P-3603/97 υποβολή: Pedro Marset Campos (GUE/NGL) προς την Επιτροπή (6 Νοεμβρίου 1997)

Θέμα: Το μέλλον της ευρωπαοκής αεροδιαστημικής βιομηχανίας

Ο αεροδιαστημικός τομέας, μετά την κρίση των τελευταίων ετών, ακολουθεί σαφώς ανοδική πορεία. Ο όγκος των εργασιών, σε παγκόσμιο επίπεδο, έφθασε κατά την τελευταία εικοσαετία τα 400 δισ. δολλάρια. Μόνον στην Ευρώπη, οι οικονομικές προοπτικές του τομέα για το έτος 2003 υπολογίζονται σε 18 δισ. δολλάρια.

Ο εν λόγω τομέας αντιπροσωπεύει, στις περισσότερες χώρες, την σπουδαιότερη συγκέντρωση προηγμένων τεχνολογικών πόρων καθώς και μία από τις κυριότερες πηγές ποιοτικής απασχόλησης.

Εντούτοις, αυτές οι τόσο ελπιδοφόρες προοπτικές είναι δυνατόν να υπονομευθούν λόγω της πρόσφατης συγχώνευσης των εταιρειών Boeing και McDonnell Douglas που αποτελεί κίνδυνο για τον κλάδο στην Ευρώπη.

Έχει μήπως υπολογίσει η Ευρωπαϊκή Επιτροπή την απώλεια ανταγωνιστικότητας της ευρωπαϊκής αεροδιαστημικής βιομηχανίας, καθώς και τις επιπτώσεις που πρόκειται να έχει αυτή η συγχώνευση στην απασχόληση και την τεχνολογική πρόοδο;

Εξάλλου, σε ποιό βαθμό είναι δυνατόν να ζημιωθούν τα σχέδια της Airbus, A3-XX και FLA, που βρίσκονται στο στάδιο της λήψης αποφάσεων;

Τέλος, μπορεί η Επιτροπή να δώσει ένα χρονοδιάγραμμα σε σχέση με τη λήψη αποφάσεων για την υλοποίηση των σχεδίων της Airbus;

Aπάντηση του κου Bangemann εξ ονόματος της Επιτροπής (9 Δεκεμβρίου 1997)

Η σημασία της αεροδιαστημικής βιομηχανίας για την Ευρώπη επισημαίνεται στην ανακοίνωση της Επιτροπής «η Ευρωπαϊκή Αεροδιαστημική Βιομηχανία απέναντι στον Παγκόσμιο Ανταγωνισμό» η οποία εγκρίθηκε στις 24 Σεπτεμβρίου 1997 ((COM(97)466 τελικό )).

Κατά την διάρκεια του 4ου προγράμματος-πλαισίου ((COM(93)459 τελικό )), συνεστήθη από την Επιτροπή ομάδα εργασίας για την αεροναυτική. Η πρωτοβουλία αυτή απέβλεπε, εν μέρει, στην αύξηση της βιομηχανικής ανταγωνιστικότητας μέσω της βέλτιστης αξιοποίησης του προγράμματος- πλαισίου στον συγκεκριμένο τομέα. Η πρόταση της Επιτροπής για το 5ο πρόγραμμα πλαίσιο ((COM(97)142, COM(97)553 )) επιβεβαιώνει την σημασία της αεροναυτικής καθότι η πρόταση περιλαμβάνει στρατηγικές δράσης με τίτλο «νέες προοπτικές στην αεροναυτική», στο πλαίσιο του θεματικού προγράμματος προαγωγής της ανταγωνιστικής και βιώσιμης ανάπτυξης.

Η αναμενόμενη επίδραση της συγχώνευσης των εταιρειών Boeing και McDonnell Douglas στον ανταγωνισμό αναλύεται λεπτομερώς στην απόφαση της Επιτροπής της 30ής Ιουλίου 1997 σχετικά με τη συγχώνευση, η οποία θα δημοσιευθεί στην Επίσημη Εφημερίδα τις προσεχείς εβδομάδες.

Όσον αφορά την ενδεχόμενη ανάπτυξη, εκ μέρους της Airbus, του Α3ΧΧ και του FLA, η Επιτροπή θα παρακολουθήσει εκ του σύνεγγυς τις εξελίξεις. Εντούτοις, δεν αποτελεί αρμοδιότητα της Επιτροπής να προτείνει, πόσο μάλλον να αποφασίσει σχετικά, την ανάπτυξη νέων προγραμμάτων αεροσκαφών. Οι αποφάσεις αυτές πρέπει να στηρίζονται κατ' αποκλειστικότητα σε εμπορικά και οικονομικά κριτήρια και να λαμβάνονται από αυτούς που η επιτυχία ή η αποτυχία του εγχειρήματος αφορά άμεσα. Ωστόσο, η Επιτροπή αναγνωρίζει ότι η αναδιάρθρωση της βιομηχανίας Airbus είναι ζήτημα προτεραιότητας και ότι λόγω της αυξανόμενης σημασίας των διττής χρήσεως τεχνολογιών, η στρατιωτική και πολιτική παραγωγή σε κλάδους όπως η ανάπτυξη αεροσκαφών δεν πρέπει να διαχωρίζεται.

Στην ανακοίνωσή της της 24ης Σεπτεμβρίου 1997, η Επιτροπή υπογράμμιζε ότι η ευρωπαϊκή αεροδιαστημική βιομηχανία χρειάζεται επειγόντως να εδραιώσει την θέση της και να αναδιαρθρωθεί, με κίνδυνο, διαφορετικά, να υστερήσει στον διεθνή ανταγωνισμό. Η Ευρώπη καλείται να παράσχει το πλαίσιο στο οποίο θα αναδιαρθρωθούν και θα ανθίσουν οι ευρωπαϊκές αεροδιαστημικές επιχειρήσεις. Αυτός είναι και ο λόγος για τον οποίο η Επιτροπή κάλεσε τα κράτη μέλη να υποστηρίξουν την δυναμική της ανακοίνωσης, να αναγνωρίσουν τον επείγοντα χαρακτήρα του ζητήματος και να στηρίξουν τα κοινοτικά συνοδευτικά μέτρα που περιλαμβάνονται στην ανακοίνωση, προκειμένου να διευκολυνθεί και να ενθαρρυνθεί η διαδικασία της αναδιάρθρωσης.